ชื่อสถานที่: ศูนย์เรียนรู้เศรษฐกิจพอเพียงด้านวนเกษตร
ชื่อสถานที่ในภาษาอังกฤษ: Sufficiency Economy of Agroforestry Farming System Learning Center
ประเภท: แหล่งท่องเที่ยวทางประวัติศาสตร์ และวัฒนธรรม
ชนิด: ศูนย์การเรียนรู้ฯ (เกี่ยวกับกิจกรรม ผลิตภัณฑ์ และภูมิปัญญาในท้องถิ่น)
ที่ตั้ง: 92/2 ม.6 บ้านนาน้อย - เกาะขนุน พนมสารคาม ฉะเชิงเทรา 24120 ภาคตะวันออก
รายละเอียด: ศูนย์เรียนรู้เศรษฐกิจพอเพียงด้านวนเกษตร
Sufficiency Economy of Agroforestry Farming System Learning Center
วัตถุประสงค์
ศูนย์เรียนรู้เศรษฐกิจพอเพียงด้านวนเกษตร ได้รับการสนับสนุนจากศูนย์ศึกษาการพัฒนาเขาหินซ้อนอันเนื่องมาจากพระราชดำริ ร่วมกับ สำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ (สำนักงาน กปร.) จัดตั้งขึ้นเพื่อถ่ายทอดองค์ความรู้เกี่ยวกับการทำเกษตรกรรมระบบวนเกษตร รวมทั้งความรู้เกี่ยวกับการแปรรูปผลผลิตให้เกิดประโยชน์อย่างยั่งยืน ทั้งอาหาร ยา ของใช้ และสมุนไพร เพื่อใช้ในชีวิตประจำวัน ตลอดจนการพัฒนาผลิตภัณฑ์เพื่อนำไปจำหน่ายสร้างรายได้เพิ่มให้กับครัวเรือน เน้นองค์ความรู้การทำเกษตรแบบผสมผสาน การพัฒนาคน ความรู้ และทรัพยากรให้สอดคล้องกับสภาพการณ์ปัจจุบัน และมีวิถีชีวิตที่พึ่งพาตนเองได้ตามแนวทางเศรษฐกิจพอเพียง
ประวัติความเป็นมา ศูนย์เรียนรู้เศรษฐกิจพอเพียงด้านวนเกษตร
จากความสำเร็จในการผลิกฟื้นวิถีชีวิตการทำเกษตรกรรมเชิงเดี่ยวที่สร้างภาระหนี้สิน มาเป็นเกษตรกรรมระบบวนเกษตรที่สามารถพึ่งพาตนเองได้ของผู้ใหญ่วิบูลย์ เข็มเฉลิม ตั้งแต่ปี พ.ศ. 2520 และได้บ่มเพาะเมล็ดพันธุ์คนรุ่นใหม่ เพื่อทำหน้าที่เป็นพี่เลี้ยง ถ่ายทอดองค์ความรู้ด้านวนเกษตรให้แก่ชาวบ้าน และบุคคลที่สนใจ จนเกิดเป็นกลุ่มเครือข่ายวนเกษตรป่าตะวันออกขึ้น
นางสาวชลชญา ชาญรวินท์ หนึ่งในเมล็ดพันธุ์คนรุ่นใหม่ที่เติบโตอย่างแข็งแรงขึ้นในวิถีวนเกษตร ร่วมกับกลุ่มเพื่อนที่เป็นลูกศิษย์ของผู้ใหญ่วิบูลย์ เข็มเฉลิม ได้ทำการค้นคว้า วิจัย ทดลองและพัฒนารูปแบบวิถีชีวิตชาววนเกษตร รวมทั้งสานต่อแนวคิดในการถ่ายทอดองค์ความรู้ให้กับชาวบ้านในท้องถิ่นและผู้ที่สนใจมาอย่างต่อเนื่อง จนได้รับการสนับสนุนจากศูนย์ศึกษาการพัฒนาเขาหินซ้อนอันเนื่องมาจากพระราชดำริ ร่วมกับ สำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ (สำนักงาน กปร.) ให้จัดตั้งศูนย์เรียนรู้เศรษฐกิจพอเพียงด้านวนเกษตรขึ้น เพื่อเป็นศูนย์กลางในการกระจายความรู้ และสืบทอดภูมิปัญญาท้องถิ่นตามแนวทางเศรษฐกิจพอเพียงที่สอดคล้องกับสภาพสังคมและเศรษฐกิจในปัจจุบัน โดยศูนย์เรียนรู้เศรษฐกิจพอเพียงด้านวนเกษตร ตั้งอยู่ที่เลขที่ 92/2 หมู่ 6 บ้านนาน้อย ตำบลเกาะขนุน อำเภอพนมสารคาม จังหวัดฉะเชิงเทรา เริ่มดำเนินการเมื่อวันที่ 30 พฤศจิกายน 2563
แนวความคิด
การทำเกษตรกรรมระบบวนเกษตร เป็นการสร้างระบบเกษตรให้มีลักษณะเลียนแบบระบบนิเวศป่าธรรมชาติ ปลูกไม้ยืนต้น พืชสมุนไพร และเลี้ยงสัตว์ผสมผสานกัน ตลอดจนการเก็บเกี่ยวผลผลิตมาใช้ประโยชน์อย่างยั่งยืน โดยแปรรูปผลิตผลเป็นผลิตภัณฑ์พื้นบ้าน เช่น อาหาร ของใช้ และยาสมุนไพร เพื่อใช้ในชีวิตประจำวัน ทดลองใช้เอง ปรับปรุงและพัฒนาจนมีคุณภาพ และมีปริมาณมากจนสามารถนำออกจำหน่ายเพื่อสร้างรายได้ให้กับครอบครัวอีกทางหนึ่ง
รูปแบบการดำเนินงานของศูนย์เรียนรู้เศรษฐกิจพอเพียงด้านวนเกษตร เป็นการถ่ายทอดองค์ความรู้ด้านการทำวนเกษตร และสืบทอดภูมิปัญญาท้องถิ่น ผสมผสานการพัฒนา คน ความรู้ ทรัพยากร เพื่อให้สามารถดำเนินวิถีชีวิตแบบพึ่งพาตนเองได้อย่างยั่งยืน มีแรงบันดาลใจ มีความคิดสร้างสรรค์ในการใช้ชีวิต มีความเชื่อมั่นในวิถีพึ่งพาตนเองตามแนวทางเศรษฐกิจพอเพียง
กิจกรรม
• เป็นแหล่งเรียนรู้วิถีชีวิตและการทำเกษตรกรรมระบบวนเกษตร
• เป็นสถานที่พบปะ แลกเปลี่ยนความรู้ ความคิดเห็น และประสบการณ์เกี่ยวกับการทำเกษตรกรรมระบบวนเกษตร และการทำเกษตรในแนวทางต่างๆ
• เป็นสถานที่ฝึกอบรมการแปรรูปผลิตผลทางการเกษตร
• เป็นศูนย์กลางในการพัฒนาผลิตภัณฑ์ของชุมชน เพื่อต่อยอดสู่ช่องทางการจำหน่ายมากขึ้น
• เป็นศูนย์กลางในการดำเนินกิจกรรมอื่นๆ เช่น เป็นศูนย์จัดจำหน่ายผลิตภัณฑ์ชุมชน เป็นพื้นที่รวมกลุ่มทำกิจกรรมของเครือข่ายวนเกษตรและผู้ที่สนใจ เป็นต้น
รายละเอียดในภาษาอังกฤษ: -
จุดเด่น: ศูนย์เรียนรู้ วนเกษตร
เวลาเปิดให้บริการ: วันจันทร์ : ปิด
วันอังคาร : 09:00 - 17:00
วันพุธ : 09:00 - 17:00
วันพฤหัสบดี : 09:00 - 17:00
วันศุกร์ : 09:00 - 17:00
วันเสาร์: 09:00 - 17:00
วันอาทิตย์ : 08:00 - 17:00
ช่วงเวลาการเปิดให้บริการของปี: -
ติดต่อ: 062 426 2565
สถานที่ใกล้เคียง: -